舟夜寄别左杏庄（时别家一日也）
水声到枕今何时，醉中别君心自知。扁舟梦断五更冷，风雪无边助凄警。倾耳微闻折竹声，推篷已失飞鸿影。别时梅花飞满觞，坐君花下之草堂。相看都怪语言少，一夕离居已断阳。归梦今宵路犹忆，明日相思在江北。牛渚风涛百丈深，历阳烟树千重黑。差喜百年交道真，不须零落苦嫌身。更将愁水愁风意，寄尔高歌击筑人。
主题：怀人
情感：思念、想家